Weduwee (66) op plaas vermoorIrene Vermaak. Foto: Facebook Die liggaam van ŉ 66-jarige weduwee is Dinsdagaand in ŉ plas bloed in haar plaashuis tussen Devon en Endicott in Gauteng gevind. Irene Vermaak, wat alleen op die plaas gewoon het sedert haar man nege jaar gelede dood is, se liggaam is vroegaand deur ŉ buurman gevind. “Dit is in dié stadium nie presies bekend hoe laat sy vermoor is nie. Dit moes tussen 17:00 en 19:00 plaasgevind het,” het ao. Tommy Tomlinson, polisiewoordvoerder, Woensdag aan Maroela Media gesê. Vermaak was op ŉ gereelde grondslag met ŉ radiostelsel in verbinding met omliggende boere en daar is onraad vermoed toe sy nie omstreeks 19:00 ingeroep het nie. “ŉ Buurman, wat sowat ŉ kilometer van haar af woon, het gaan ondersoek instel en op haar liggaam afgekom. Haar keel is met ŉ mes gesny,” het Tomlinson gesê. Tomlinson het gesê daar was geen sigbare tekens dat enigiets van waarde uit die huis gesteel is nie. “Die moontlikheid word ondersoek of enige geld van haar gesteel is.” Die Devon-polisie ondersoek ŉ saak van moord en ander sake kan later bygevoeg word soos wat die ondersoek vorder. Dit is nog nie bekend hoeveel verdagtes by die voorval betrokke was nie. “Die forensiese eenheid is vandag op die toneel om meer inligting in te samel,” het Tomlinson gesê. Niemand is nog in verband met die voorval in hegtenis geneem nie.